Toate câștigurile din jocurile de noroc urmează să fie impozitate.

Guvernul elimină pragul neimpozabil de 600 de lei pentru câștigurile din jocuri de noroc și introduce taxarea progresivă în trei trepte, de 1%, 16% și 25% în funcție de nivelul veniturilor, cotă aplicată la toate sumele încasate, până în prezent impozitul fiind de 25%, dar pe venitul net.

Noul sistem a fost introdus de Guvern prin ordonanță de urgență pentru modificarea Codului Fiscal și nu mai prevede excepții de la impozitare pentru sume mai mici obținute din jocuri de noroc.

Până în prezent, veniturile din jocuri de noroc au fost impuse, prin reținerea la sursă, cu o cotă de 25% aplicată asupra venitului net, calculat la nivelul câștigurilor realizate într-o zi de la același organizator sau plătitor.

Acum, Guvernul a decis ca veniturile din jocurile de noroc să fie impozitate, tot prin reținere la sursă, cu o cotă de 1% aplicată asupra tuturor sumelor încasate de un participant de la un organizator de jocuri de noroc, impozitare care va urca la 16% dacă veniturile din jocuri de noroc depășesc echivalentul a 15.000 euro și la 25% dacă veniturile depășesc echivalentul a 100.000 euro.

În același timp, dacă până în prezent era stabilit că nu sunt impozabile veniturile obținute din premii și din jocuri de noroc, în bani și/sau în natură, sub valoarea sumei neimpozabile stabilită în sumă de 600 lei, realizate de contribuabil pentru fiecare premiu și pentru câștigurile din jocuri de noroc, de la același organizator sau plătitor într-o singură zi, noul sistem exceptează de la impozitare doar veniturile obținute din premii aflate sub această valoare de 600 lei, nu și pe cele rezultate din jocuri de noroc.

Mai mult, nu vor fi impozabile la sursă veniturile realizate de către persoanele fizice ca urmare a participării la jocuri de noroc la distanță (on-line), slot-machine, lozuri și festivaluri de poker, astfel că aceste persoane vor fi obligate să depună la administrația fiscală o declarație privind venitul realizat, pentru fiecare an fiscal, statul urmând să stabilească impozitul datorat.

Pentru aceste tipuri de jocuri, impozitul va fi de 1% pentru sumele de până la echivalentul a 14.999 euro, de 16% pentru sume cuprinse între 15.000-99.999 euro și de 25% pentru sume care depășesc echivalentul a 100.000 euro.

Organizatorul de jocuri de noroc va fi obligat să păstreze o evidență nominală a persoanelor fizice care au obținut venituri din jocuri de noroc mai mari de 15.000 euro și să le declare statului.